b"\n_START_ARTICLE_\nNicolae Dabija\n_START_SECTION_\nBiografie\n_START_PARAGRAPH_\nNicolae Dabija, de na\xc8\x9bionalitate rom\xc3\xa2n\xc4\x83 \xc8\x99i religie ortodox\xc4\x83, este nepotul arhimandritului Serafim Dabija, un duhovnic rom\xc3\xa2n deportat \xc3\xaen Gulag \xc3\xaen 1947._NEWLINE_\xc3\x8en anul 1966 este \xc3\xaenmatriculat la facultatea de Ziaristic\xc4\x83 a Universit\xc4\x83\xc8\x9bii de Stat din Moldova. \xc3\x8en anul III a fost exmatriculat \xe2\x80\x9epentru activitate prorom\xc3\xa2neasc\xc4\x83 \xc8\x99i antisovietic\xc4\x83\xe2\x80\x9d, fiind restabilit peste un an, \xc3\xaen 1970, la Facultatea de Filologie. \xc3\x8en 1972 a absolvit universitatea._NEWLINE_\xc3\x8en calitate de redactor \xc8\x99ef al s\xc4\x83pt\xc4\x83m\xc3\xa2nalului \xe2\x80\x9eLiteratura \xc8\x99i Arta\xe2\x80\x9d editat de Uniunea Scriitorilor din Republica Moldova, a avut un rol important \xc3\xaen lupta de rena\xc8\x99tere na\xc8\x9bional\xc4\x83 din Republica Moldova de la sf\xc3\xa2r\xc8\x99itul anilor '80. \xc3\x8en perioada de glorie, s\xc4\x83pt\xc4\x83m\xc3\xa2nalul \xe2\x80\x9eLiteratura \xc8\x99i Arta\xe2\x80\x9d dep\xc4\x83\xc8\x99ea tirajul de 260.000 de exemplare.\n_START_SECTION_\nActivitatea politic\xc4\x83\n_START_PARAGRAPH_\n\xc3\x8en 1988, Nicolae Dabija era membru al Grupului de Ini\xc8\x9biativ\xc4\x83 de creare a Frontului Popular din Moldova \xc8\x99i membru al Sfatului frontului Popular. \xc3\x8en perioada 1989-1991 a fost deputat \xc3\xaen Sovietul Suprem al RSS Moldovene\xc8\x99ti. Continu\xc4\x83 s\xc4\x83 fie deputat \xc3\xaen Parlamentul Republicii Moldova, \xc3\xaen anii 1990-1994 \xc8\x99i 1998-2001._NEWLINE_\xc3\x8en 1993-1994 este copre\xc8\x99edinte al Congresului Intelectualit\xc4\x83\xc8\x9bii din Republica Moldova, iar \xc3\xaen 1998-2001 este reprezentant al Parlamentului Republcii Moldova \xc3\xaen Adunarea Parlamentar\xc4\x83 a \xc8\x9a\xc4\x83rilor din Bazinul M\xc4\x83rii Negre. Devine vice-pre\xc8\x99edinte al Partidului For\xc8\x9belor Democratice \xc3\xaen 1994, iar mai apoi \xc8\x99i al Partidului Social-Liberal p\xc3\xa2n\xc4\x83 \xc3\xaen 2002. \xc3\x8en 2005 este ales pre\xc8\x99edinte al Forumului Democrat al Rom\xc3\xa2nilor din Republica Moldova, organiza\xc8\x9bie neguvernamental\xc4\x83 de cultur\xc4\x83 \xc8\x99i drept, la care au aderat peste 150 de organiza\xc8\x9bii culturale, uniuni de crea\xc8\x9bie, asocia\xc8\x9bii neguvernamentale. Din 2016 este \xc8\x99i pre\xc8\x99edinte al Mi\xc8\x99c\xc4\x83rii \xe2\x80\x9eSfatul \xc8\x9a\xc4\x83rii-2\xe2\x80\x9d,  asocia\xc8\x9bie nonguvernamental\xc4\x83 care \xc8\x99i-a propus unificarea na\xc8\x9biunii rom\xc3\xa2ne."